b'\n_START_ARTICLE_\nNus mig cabestany\n_START_PARAGRAPH_\nEl nus mig cabestany, tamb\xc3\xa9 conegut com a "nus din\xc3\xa0mic", "nus UIAA", "nus HMS", \xc3\xa9s un nus molt simple, comunament usat per escaladors com a part d\'una l\xc3\xadnia de vida o equip de protecci\xc3\xb3 individual._NEWLINE_Les sigles HMS s\xc3\xb3n una abreviatura del terme alemany Halbmastwurfsicherung, que significa "assegurament de mig cabestany". Als mosquetons dissenyats espec\xc3\xadficament per a aquesta t\xc3\xa8cnica se\'ls diu mosquetons HMS, encara que pot utilitzar qualsevol tipus de mosquet\xc3\xb3 que permeti donar dues voltes a una corda al seu interior. En angl\xc3\xa8s a aquest nus se l\'anomena Munter Hitch o Italian Hitch. La denominaci\xc3\xb3 Munter Hitch ("amarratge de Munter") deu el seu nom a un guia de muntanya su\xc3\xads, Werner Munter, que va popularitzar el seu \xc3\xbas en muntanyisme._NEWLINE_La confecci\xc3\xb3 del nus consisteix b\xc3\xa0sicament a donar una s\xc3\xa8rie de voltes amb un cordino o una corda al voltant d\'un objecte, generalment un rod\xc3\xb3 com un tub, un pal o m\xc3\xa9s comunament, un mosquet\xc3\xb3. Aquest nus permet fer lliscar una corda per un mosquet\xc3\xb3, absorbint part de l\'energia i actuant com un dispositiu de fricci\xc3\xb3. S\'utilitza generalment per controlar la velocitat de descens a l\'assegurar a un escalador o com a substitut d\'un aparell descensor per r\xc3\xa0pel._NEWLINE_El mig cabestany crea fricci\xc3\xb3 al fregar la corda contra si mateixa i contra l\'objecte sobre el qual s\'ha confeccionat. Cal assenyalar que aquest nus no provoca una frenada est\xc3\xa0tica degut al seu fregament, \xc3\xa9s a dir: el punt de frenada est\xc3\xa0 en moviment i el punt en qu\xc3\xa8 la corda frega contra si mateixa es despla\xc3\xa7a cont\xc3\xadnuament al llarg de tota la seva longitud. Un aspecte molt \xc3\xbatil del mig cabestany \xc3\xa9s la seva reversibilitat: es pot aplicar tensi\xc3\xb3 en qualsevol dels dos extrems de la corda i el nus treballa perfectament en qualsevol dels dos sentits. Si en qualsevol moment volem canviar la tensi\xc3\xb3 d\'un cap a l\'altre de la corda, el nus gira sobre el mosquet\xc3\xb3, mantenint la seva forma. Aquest gir el fa correctament dintre un mosquet\xc3\xb3 de forma de pera o tamb\xc3\xa9 anomenat HMS._NEWLINE_Aquest nus permet assegurar i autoassegurar en escalada i en la t\xc3\xa8cnica de r\xc3\xa0pel, en el bloqueig de tirolines i passamans o qualsevol c\xc3\xa0rrega que s\'aplica al nus, normalment s\'utilitza en t\xc3\xa8cniques de muntanya i escalada.'